“ทอง” ปิดร่วง 6.9 เหรียญ นิวโลว์ 9 เดือน เหตุดอลล์แข็งสกัดแรงซื้อ
“ทอง” ปิดลบ 6.9 เหรียญ นิวโลว์รอบ 9 เดือน เหตุดอลล์แข็งสกัดแรงซื้อ โดยสัญญาทองคำตลาด COMEX ส่งมอบเดือนส.ค. ปิดที่ 1,724.8 ดอลลาร์/ออนซ์
“ทอง” ปิดลบ 6.9 เหรียญ เหตุดอลล์แข็งสกัดแรงซื้อ โดยสัญญาทองคำตลาด COMEX ส่งมอบเดือนส.ค. ปิดที่ 1,724.8 ดอลลาร์/ออนซ์ นิวโลว์ในรอบ 9 เดือน
13 ก.ค. 2565

ผู้สื่อข่าวรายงานว่า สัญญาทองคำตลาดนิวยอร์กปิดลบติดต่อกันเป็นวันที่ 2 ในวันอังคาร (12 ก.ค.) เนื่องจากการแข็งค่าของสกุลเงินดอลลาร์ยังคงเป็นปัจจัยกดดันตลาด ขณะที่นักลงทุนจับตาการเปิดเผยตัวเลขเงินเฟ้อของสหรัฐในวันนี้ เพื่อเป็นสัญญาณบ่งชี้แนวโน้มการปรับขึ้นอัตราดอกเบี้ยของธนาคารกลางสหรัฐ (เฟด)
ทั้งนี้ สัญญาทองคำตลาด COMEX (Commodity Exchange) ส่งมอบเดือนส.ค. ลดลง 6.9 ดอลลาร์ หรือ 0.4% ปิดที่ 1,724.8 ดอลลาร์/ออนซ์ ซึ่งเป็นระดับปิดต่ำสุดนับตั้งแต่วันที่ 29 ก.ย. 2564
ด้านสัญญาโลหะเงินส่งมอบเดือนก.ย. ลดลง 17.4 เซนต์ หรือ 0.91% ปิดที่ 18.958 ดอลลาร์/ออนซ์ และสัญญาพลาตินัมส่งมอบเดือนต.ค. ร่วงลง 32.6 ดอลลาร์ หรือ 3.79% ปิดที่ 828.1 ดอลลาร์/ออนซ์ ส่วนสัญญาพัลลาเดียมส่งมอบเดือนก.ย. ดิ่งลง 156 ดอลลาร์ หรือ 7.2% ปิดที่ 2,015.60 ดอลลาร์/ออนซ์
ขณะที่สัญญาทองคำปิดที่ระดับต่ำสุดในรอบ 9 เดือน เนื่องจากการแข็งค่าของสกุลเงินดอลลาร์เป็นปัจจัยฉุดตลาด โดยดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.05% แตะที่ 108.0720 เมื่อคืนนี้
ทั้งนี้ การแข็งค่าของดอลลาร์ส่งผลให้สัญญาทองคำซึ่งกำหนดราคาเป็นดอลลาร์นั้น มีราคาแพงขึ้นและไม่น่าดึงดูดใจสำหรับนักลงทุนที่ถือสกุลเงินอื่น
ด้านนักลงทุนจับตาสหรัฐเปิดเผยดัชนีราคาผู้บริโภค (CPI) ประจำเดือนมิ.ย.ในวันนี้ ขณะที่นักวิเคราะห์คาดว่าดัชนี CPI จะพุ่งขึ้น 8.8% สูงกว่าระดับ 8.6% ของเดือนพ.ค. โดยดัชนี CPI เป็นมาตรวัดเงินเฟ้อจากการใช้จ่ายของผู้บริโภค และเป็นหนึ่งในข้อมูลเงินเฟ้อที่เฟดจับตาอย่างใกล้ชิด
นอกจากนี้ นักลงทุนยังรอดูข้อมูลเศรษฐกิจด้านอื่น ๆ ของสหรัฐในสัปดาห์นี้ ซึ่งรวมถึง รายงานสรุปภาวะเศรษฐกิจ หรือ Beige Book จากธนาคารกลางสหรัฐ, จำนวนผู้ขอรับสวัสดิการว่างงานรายสัปดาห์, ยอดค้าปลีกเดือนมิ.ย. และดัชนีความเชื่อมั่นผู้บริโภคขั้นต้นเดือนก.ค.จากมหาวิทยาลัยมิชิแกน